b"\n_START_ARTICLE_\nMarco Mengoni\n_START_SECTION_\nBakgrunn\n_START_PARAGRAPH_\nHan ble kjent i Italia i 2009, da han vant den tredje sesongen  av italienske X Factor. Debut-EP-en hans, Dove si vola og singelen med samme tittel n\xc3\xa5dde toppen av den italienske singellisten i 2009._NEWLINE_I februar 2010 deltok Mengoni i den tradisjonsrike italienske sangkonkurransen San Remo-festivalen med sangen \xc2\xabCredimi ancora\xc2\xbb, der han endte p\xc3\xa5 tredjeplass av femten deltakere. Sangen var med p\xc3\xa5 hans andre EP, Re matto, som gikk rett til nummer 1 p\xc3\xa5 den italienske singellisten. EP-en ble promotert gjennom en omfattende turn\xc3\xa9 i Italia som igjen resulterte i livealbumet Re matto live (2010)._NEWLINE_Mengonis f\xc3\xb8rste fullengdes studioalbum, Solo 2.0, ble utgitt i september 2010 og ble sertifisert til gull av Federazione Industria Musicale Italiana._NEWLINE_I 2013 deltok Mengoni p\xc3\xa5 nytt i San Remo-festivalen, og han vant konkurransen med sangen \xc2\xabL'essenziale\xc2\xbb. Som f\xc3\xb8lge av seieren ble han valgt av kringkasteren RAI til \xc3\xa5 representere Italia i Eurovision Song Contest 2013 i Malm\xc3\xb6. Der fremf\xc3\xb8rte han \xc2\xabL'essenziale\xc2\xbb som n\xc3\xa5dde en syvendeplass i finalen. Sangen ble ogs\xc3\xa5 hovedsingelen p\xc3\xa5 albumet #prontoacorrere (2013). Albumet ble det fjerde som Mengoni toppet den italienske albumlisten med._NEWLINE_I 2015 utga Mengoni albumene Parole in circolo og Le cose che non ho, som begge var del av det samme artistprosjektet, det samme var ogs\xc3\xa5 livealbumet Marco Mengoni Live._NEWLINE_I l\xc3\xb8pet av sin karriere har Mengoni mottatt en rekke priser og utmerkelser, blant annet to italienske TRL-priser, ni Wind Music Awards og ni MTV Italian Music Awards. I 2010 og 2015 vant han dessuten MTV Europe Music Award for Best European Act, den f\xc3\xb8rste italieneren som vant denne prisen. I 2013 vant han ogs\xc3\xa5 MTV European Music Award for Best Southern European Act."